পচা মাংসকাণ্ড সামনে আসার পর শহরের বিভিন্ন রেস্তরাঁ ঘুরে মোট ১০৩টি নমুনা সংগ্রহ করেছিল কলকাতা পুরসভা। কলকাতা পুরসভার ল্যাবে সংগ্রহ করে আনা ওই  মাংসের নমুনা রাজ্য সরকারের স্বাস্থ্য দফতরের নির্দেশে পাঠানো হয় সেন্ট্রাল ফরেনসিক ল্যাবে। মোট ১৭টি নমুনা মাংস সেন্ট্রাল ফরেনসিক ল্যাবে পাঠানো হয়েছিল। ওই মাংস মুরগি না পাঁঠা না অন্য কোনও প্রাণীর, মূলত সেটা জানাই উদ্দেশ্য ছিল। অবশেষে মুখ্যসচিবের নেতৃত্বে গঠিত কমিটির কাছে সেন্ট্রাল ফরেনসিক ল্যাবের সেই রিপোর্ট এসে পৌঁছেছে। রিপোর্টে স্পষ্ট বলা হয়েছে, নমুনা মাংসগুলি মুরগি অথবা পাঁঠারই। অন্য কোনও প্রাণীর মাংস নয়। এরমধ্যে ২টি নমুনায়  ব্যাকটেরিয়ার উপস্থিতি মিলেছে। তবে তা বড় কোনও রেস্টুরেন্টের নয়। পাশাপাশি, অতিরিক্ত রং মিশিয়ে রান্না করা নমুনা মাংসের সংখ্যা ৪টি। এই রং শরীরের পক্ষে ক্ষতিকর। তবে আইনি কারণে কোনও রেস্টুরেন্টের নাম প্রকাশ করেনি পুরসভা।